《游仙山引》
清代·钱元扬

天地如橐钥，日月如弹丸。群生于其间，役役不得安。

纵有谈蓬瀛，望昆山，波涛汗漫深莫测，丹阙嵯峨不可攀。

采芝饵朮，倏忽凋朱颜。乘白云，周绝域，上见紫霄之宫阙。

座列群辟，酌流霞，饮玉液，龙吹篪兮虎鼓瑟。舞霓衣，振雷鼓，玉女嫣然侍吾侧。

上帝顾之而一笑，下方闻之而霹雳。吾将驱风驭，鞭云师，追羲和之命驾，使不得东骋而西驰。

自无殇夭与耄期，歌且乐兮复何悲。

作者简介：钱元扬，凤山县人。清乾隆三十九年（1774）贡生。所作多带游仙色彩，其中〈游仙山引〉一首尤似〈离骚〉。现存诗作俱见《重修凤山县志》及《凤山县采访册》，计四首。